钦定古今图书集成/明伦汇编/氏族典/第247卷 > 张起岩
## 钦定古今图书集成/明伦汇编/氏族典/第247卷 > 张起岩

按《元史张起岩传》，“起岩字梦臣，其先章丘人，五季避
地禹城。高祖迪以元帅右监军权济南府事，徙家济
南。当金之季，张荣据有章丘、邹平、济阳、长山、辛市、蒲
台、新城、淄州之地，岁丙戌，归于太祖，始终能效忠节，
迪与其子福实先后羽翼之。福仕为济南路军民镇
抚兵钤辖，生东昌录事判官铎，铎生四川行省儒学”
副提举范，范生起岩。初，其母丘氏有娠，见长蛇数丈
入榻下，已忽不见，乃惊而诞。起岩年弱冠，以察举为
福山县学教谕，中延祐乙卯进士首选，除同知登州
事，特旨改集贤修撰，转国子博士，升国子监丞，进翰
林待制。丁内艰，服除，为监察御史，迁中书右司员外
郎，进左司郎中，拜太子右赞善。丁外艰，服除，改燕王
府司马，拜礼部尚书。文宗亲郊，起岩充大礼使，转参
议中书省事。中书方列坐铨选，起岩荐一士可用，丞
相不悦，起岩即摄衣而起，丞相以为忤己。迁翰林侍
讲学士、知制诰，修《三朝实录》，加同知经筵事。已，擢陕
西行台侍御史，将行，复留为侍讲学士。拜江南行台
侍御史，召入中台为侍御史，转燕南廉访使。搏击豪
强，不少容贷。升江南行台御史中丞，拜翰林学士承
旨，知经筵事。拜御史中丞，论事剀直，无所顾忌。诏修
辽、金、宋三史，复命入翰林为丞旨，充总裁官。积阶至
荣禄大夫。上疏乞骸骨归。后四年卒，谥曰“文穆。”子二
人：琳琛